ભારત અને અમેરિકાનાં વિદેશ પ્રધાનો અને સંરક્ષણ પ્રધાનોની ટૂ પ્લસ ટૂ મંત્રણામાં પણ આતંકવાદના મુદ્દાને લઈને ચિંતા વ્યક્ત થઈ અને તેને પગલે તરત જ ભારત અને અમેરિકાએ પાકિસ્તાનને તેની જમીન પર ત્રાસવાદી પ્રવૃત્તિઓ ન થાય એની ખાતરી આપવાનો અનુરોધ કરાયો, સાથે સાથે મુંબઈ, પઠાનકોટ અને ઉરી સહિતના ત્રાસવાદી હુમલાઓ પાછળના માસ્ટર માઈન્ડ ત્રાસવાદીઓની સામે કાનૂની પગલાં લેવામાં ઉતાવળ કરવાનું પણ જણાવી દેવાયું. હકીકતે પાકિસ્તાનને અપાયેલી આ એક ચેતવણી છે. વિદેશ પ્રધાન સુષમા સ્વરાજ, સંરક્ષણ પ્રધાન નિર્મલા સીતારામન, અમેરિકાના વિદેશ પ્રધાન માઈકલ પોમ્પિઓ તથા સંરક્ષણ પ્રધાન જેમ્સ મેટીસે ત્રાસવાદીઓ દ્વારા ખેલાતી પ્રોક્સી વૉરની ઝાટકણી કાઢી. પાકિસ્તાને ત્રાસવાદી હુમલાઓ માટે પોતાની ધરતીનો થતો ઉપયોગ બિલકુલ બંધ કરાવવો જોઈએ એવી તાકીદ પણ કરી છે. આનાથી થોડું વાતાવરણ સુધર્યું છે પણ આપડા મલકની કહેવત પ્રમાણે લખ્ખણ નો જાય લાખા એ રીતે પાકિસ્તાન કંઈ રાતોરાત તો સુધરવાના ચાન્સ ઓછા છે.